### Beslutninger

Sagens behandling blev udsat i byrådets møde den 29. oktober 2025.

###

BESLUTNINGSFORSLAG FRA M

Mange ældre i [adresse] oplever usikkerhed ved at skulle til læge, på indkøb eller til kulturelle aktiviteter alene. En kollektiv ledsagerordning, hvor frivillige og fleksjobbere hjælper ældre med at komme trygt afsted, kan både øge livskvaliteten, styrke civilsamfundet og aflaste hjemmeplejen.

Ifølge Danmarks Statistik oplever ca. 25 % af aarhusianske ældre over 75 år udfordringer med mobilitet. Ældre Sagens undersøgelser viser, at 40 % af ældre fravælger kultur- eller fritidsaktiviteter af mobilitetshensyn. Andre kommuner som Odense og København har haft succes med lignende ledsagerordninger gennem frivilligcentre.

Forslag:

1. At [adresse] igangsætter en pilotordning for 'Kollektiv ledsagerhjælp', organiseret via Folkehuse og frivilligcentre.

2. At ordningen kombineres med fleksjob, så den både styrker ældres mobilitet og skaber rummelige arbejdspladser.

3. At pilotprojektet evalueres efter to år med henblik på permanent ordning.

Muligheder fremadrettet:

Forebygger ensomhed, giver ældre adgang til kultur og fritid, og etablerer et tættere samspil mellem kommunen og civilsamfundet.

Udfordring i dag:

Selvom [adresse] har ledsagerordninger for borgere med handicap, mangler der systematisk information til ældre om de muligheder, der findes. Mange ældre og pårørende kender ikke til frivillige ledsagerordninger (fx hos Ældre Sagen), og hjemmeplejen formidler sjældent aktivt disse tilbud. Der er derfor brug for, at kommunen tydeligere informerer ældre om ledsager- og mobilitetsmuligheder via Folkehuse, borgerservice og direkte kontakt.